《骤雨呈质夫兄》
宋代·陈棣

屏翳驱驰云阵疾，西山犹衔半轮日。
迅雷震地窗户摇，急雨翻盆沟浍溢。
紫电烧空天为低，黑风逆浪海欲立。
纵多虐魃未为殃，直使长鲸那暇吸。
草木号呼山鬼惊，珠玑乱迸鲛人泣。
曲畦走水白纷纷，稚穗抽芒青戢戢。
童稚休传晰蜴歌，仓箱行贮生民粒。
枝端发翠喜濯枝，池面凝沤占戴笠。
猛省呼晴鸠妇鸣，旋看突涨鱼儿出。
窗扉共赏一襟凉，屋漏俄惊半床湿。
鸥鹭盟边引望遥，芭蕉声里催诗急。
请君速著瑞雨颂，要上新编华萼集。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。